Աքսորեալներէն ոմանք իրենց պայուսակներուն մէջ մնացած քանի մը կտոր հացն ու պանիրը հանած' ուտել սկսած էին :Բայց Հրանդ Տէօքմեճեան ախորժակ չունէր ուտելու:Կուրծքէն դէպի վեր բարձրաձող ճնշում մը կը զգար որ կոկորդը կը սեղմէր :Ջուրի ամանը բացաւ ու հազիւ քանի մը ումպ ջուր կրցաւ խմել:Բերանը պղինձի տարօրինակ համ մը կար ,թեթեւ սարսուռ մը անցուց ու կռնակին վրայ պաղ քրտինք մը զգաց:Պայուսակէն մաքուր սրբիչ մը առաւ ու երեսին տարաւ,սրբիչէն բուրող օճառի հօտը թոքերը քաշեց:Նոյն ճերմակ օճառի անուշ հոտն էր ան:Երբ իր տան մէջ գիշերները պառկելու ժամանակ գլուխը բարձին վրայ կը դնէր,նոյն անուշ հոտն էր որ կը բուրէր :Հիմա եալ նոյն բանը կը պատահէր:Հրանդ Տէօքմեճեան սրբիչը գլխուն տակը փռեց ու գլուխը վրան դնելով երկարեցաւ անկողնին վրայ եւ աչքերը փակեց ու երազել սկսաւ :Ընդարձակ ցորենի արտի մը մէջ կը քալէր ,երեսին անոյշ զեփիւր մը կը փչէր :Հեռուն բլուրի մը վրայ իր մայրը եւ իր հայրը զինք իրենց քով կը կանչէին: